A népszavazásról és a népi kezdeményezésről szóló törvény (Az SZK Hivatalos Közlönye, 111/21. szám) 26. szakaszának 1. és 2. bekezdése alapján,

a Köztársasági Választási Bizottság, a 2021. december 3-án megtartott ülésén

**HATÁROZATOT**

fogadott el

**a Szerb Köztársaság Alkotmányának módosításáról szóló aktusra vonatkozó Tájékoztatás szövegének megállapításáról**

1. A jelen Határozat megállapítja a Szerb Köztársaság Alkotmányának módosításáról szóló aktusra vonatkozó Tájékoztatás szövegét, amelynek megerősítéséről a polgárok a 2022. január 16-ára kiírt köztársasági népszavazáson nyilatkoznak, аmely a következőképpen hangzik:

„**1) Az Alkotmány módosításáról szóló aktus kizárólag az igazságszolgáltatásra vonatkozik és azzal az Alkotmány egyéb részei nem módosulnak**

Az Alkotmány módosításáról szóló aktusban módosulnak a bíróságok és az ügyészségek szabályozásáról szóló alkotmányos rendelkezések (az Alkotmány 142–165. szakaszai). Figyelembe véve, hogy a szóbanforgó rendelkezések és az Alkotmány egyéb rendelkezései között összefüggés van, az Alkotmány 4. szakasza is módosul, amely megállapítja a hatalommegosztás elvét, az Alkotmány 99. szakasza (A Nemzetgyűlés hatásköre), az Alkotmány 105. szakasza (A nemzetgyűlési döntéshozatal módja), az Alkotmány 172. szakasza (Az Alkotmánybíróság összetétele. Az Alkotmánybírák megválasztása és kinevezése).

Az Alkotmány módosítására előírt eljárással összhangban, a polgárok a népszavazáson kizárólag az Alkotmány módosításáról szóló aktusban tartalmazott rendelkezésekről nyilatkoznak, míg az Alkotmány egyéb rendelkezései nem képezik a népszavazás tárgyát.

**2)** **További alkotmányos garanciákat irányoznak elő a bírói kar és a bírák függetlenségére vonatkozóan**

A törvényhozó, a végrehajtó és a bírósági hatalom hatalommegosztásának rendszerében a bírósági hatalom független. A három hatalmi ág viszonya az egyensúlyon és a kölcsönös ellenőrzésen alapul, ami azt jelenti, hogy a bírósági hatalom sem választható el a rendszertől és nem lehet felelős önmagának. A bírósági hatalom a bíróságokat illeti meg, amelyek függetlenek, a határozataikat pedig csak a hatáskörében illetékes bíróság vizsgálhatja felül, a törvényben előírt eljárás szerint, valamint az Alkotmánybíróság az alkotmányjogi panasz szerinti eljárásban. A bíró független, és tilos a bíróra bármilyen befolyást gyakorolni a bírói tisztségének ellátása során.

**3) A bírói tisztség állandósága garantált**

A rendszerben, amelyben a bírákat meghatározott időszakra választják (újraválasztási lehetőséggel), feltehető a bírák függetlenségének kérdése. Ezért előirányozzák a három évre szóló első bíróválasztás eltörlését. A bírói tisztség a bíró megválasztásától a bíró szolgálati idejének befejezéséig tart. Az okokat, hogy a bírónak idő előtt megszűnjön a tisztsége, az Alkotmány határozza meg, ami azt jelenti, hogy a törvény nem írhat elő egyéb okokat a bírói tisztség megszűnésére. A bírói tisztség megszűnéséről szóló határozatot az a szerv hozza meg, amely a bírót választja – a Bírósági Főtanács.

**4) A Szerb Köztársaság legfelső bírósága a Legfelsőbb Bíróság**

Előirányozzák a Szerb Köztársaság legfelsőbb bírósága elnevezésének a módosítását, a jelenlegi elnevezés helyett – Legfelsőbb Semmítőszék. A Legfelsőbb Bíróság előirányozott elnevezés, Szerbia jogi hagyományával összhangban van, úgyszintén a hatáskörökkel is, amelyekkel a legfelsőbb bíróság az államban hagyományosan rendelkezik.

**5) A bírákat, a Legfelsőbb Bíróság elnökét és a bírósági elnököket a Bírósági Főtanács választja**

A hatályos alkotmányos rendelkezések szerint, az első bírói választást a Nemzetgyűlés végzi a Bírósági Főtanács javaslatára. A Szerb Köztársaság Alkotmányának módosításáról szóló aktusban javasolt megoldás szerint megszüntetik a bírói választást a Nemzetgyűlésben és előirányozzák, hogy a bírói választás kizárólag a Bírósági Főtanács általi választással történjen. Ennek a szervnek 11 tagja van, amelyek közül hat bíró, akiket bírák választanak, négy kimagasló jogász, akiket a Nemzetgyűlés és a Legfelsőbb Bíróság elnöke választ, aki teljes egészében képviseli a bírói hatalmat. A végrehajtó és törvényhozó hatalom képviselői többé nem vesznek részt a bírák megválasztásában. A Legfelsőbb Bíróság elnökét és a bírósági elnököket, akiket a hatályos alkotmányos rendelkezések szerint a Nemzetgyűlés választ, a jövőben a Bírósági Főtanács választja.

A Bírósági Főtanács tagjainak a kimagasló jogászok soraiból olyan személyek választhatóak, akik a jogi szakmában legalább tíz év tapasztalattal rendelkeznek, akik nem lehetnek tagjai politikai pártoknak és méltóaknak kell lenniük e tisztségre. Őket a Nemzetgyűlés választja lefolytatott nyilvános pályázatot követően.

**6) A szervezeti módosítások biztosítják az ügyészség önállóságát és felelősségét**

Az ügyészség tisztségét a Legfelsőbb Ügyész, a főügyészek és az ügyészek látják el. A főügyészek a jelenlegi ügyészek tisztségét fogják ellátni, a helyettesügyészek pedig ügyészek lesznek, akik az ügyészség tisztségét látják el, a főügyészekkel együtt. Az előirányozott módosítás biztosítani fogja az ügyészségi tisztség hordozóinak nagyobb önállóságát és felelősségét. Összhangban a legfelsőbb bíróság elnevezésével a Szerb Köztársaságban a legfelsőbb ügyészség elnevezése is módosul Legfelsőbb Ügyészségre, amelyet a Legfőbb Ügyész irányít.

**7) A főügyészeket és az ügyészeket az Ügyészségi Főtanács választja**

A főügyészeket és az ügyészeket az Ügyészségi Főtanács választja. A hatályos alkotmányos rendelkezésektől eltérően, a főügyészeket többé nem a Kormány javasolja, sem nem a Nemzetgyűlés választja meg. A Legfőbb Ügyészt a Szerb Köztársaságban továbbra is a Nemzetgyűlés választja, de az Ügyészségi Főtanács javaslatára, a efolytatott nyilvános pályázatot követően.

Az Ügyészségi Főtanács önálló állami szerv, amely biztosítja és szavatolja az ügyészség, a Legfőbb Ügyész, a főügyészek és az ügyészek önállóságát. Ennek a szervnek 11 tagja van, amelyek közül öt ügyész, akiket a főügyészek és az ügyészek választanak, négy kimagasló jogász, akiket a Nemzetgyűlés, a Legfőbb Ügyész és az igazságügyben illetékes miniszter választ. Az igazságügyben illetékes miniszter számára korlátozást irányoztak elő, hogy az ügyészek fegyelmi felelőssége megállapításának eljárásában ne szavazhasson.

**8) Az Alkotmánymódosítás célja**

Az Alkotmánymódosításról szóló aktus meghozatalának célja a bírói kar nagyobb függetlenségének, hatékonyságának és felelősségének biztosítása, az ügyészek nagyobb önállóságának és felelősségének biztosítása, a polgárok jogainak jobb védelme és a joguralom megszilárdítása.”

2. A jelen Határozatot közzé kell tenni A Szerb Köztársaság Hivatalos Közlönyében, a Köztársasági Választási Bizottság honlapján és a médiában, valamint meg kell küldeni a polgárok lakcímére, akiknek joguk van nyilatkozni a köztársasági népszavazáson a Szerb Köztársaság Alkotmányának módosításáról szóló aktus megerősítése céljából.

02 szám 014-125/21

Belgrád, 2021. december 3.

**Köztársasági Választási Bizottság**

Elnök,

Vladimir Dimitrijević, s.r.